ตามคาด! OPEC บรรลุข้อตกลง ลดกำลังผลิตครั้งแรกรอบ 8 ปี ดันน้ำมันดิบปิดพุ่ง 9%
ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดเมื่อคืนนี้ (30 พ.ย.) พุ่งกว่า 9% หลังกลุ่มประเทศผู้ส่งออกน้ำมัน (OPEC) บรรลุข้อตกลงปรับลดกำลังการผลิตครั้งแรกรอบ 8 ปีในการประชุมเมื่อวานนี้
1 ธ.ค. 2559

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดเมื่อคืนนี้ (30 พ.ย.) พุ่งกว่า 9% หลังกลุ่มประเทศผู้ส่งออกน้ำมัน (OPEC) บรรลุข้อตกลงปรับลดกำลังการผลิตครั้งแรกรอบ 8 ปีในการประชุมวานนี้ โดยสัญญาน้ำมันดิบ WTI ส่งมอบเดือน ม.ค. พุ่งขึ้น 4.21 ดอลลาร์ หรือ 9.3% ปิดที่ 49.44 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือน ม.ค. พุ่งขึ้น 4.09 ดอลลาร์ หรือ 8.8% ปิดที่ 50.47 ดอลลาร์/บาร์เรล
ภาวะการซื้อขายในตลาดน้ำมันนิวยอร์กเป็นไปอย่างคึกคัก หลังที่ประชุมโอเปกออกแถลงการณ์วานนี้ว่า โอเปกสามารถบรรลุข้อตกลงลดกำลังการผลิต 1.2 ล้านบาร์เรล/วัน สู่ระดับ 32.5 ล้านบาร์เรล/วัน จากเดิมที่ระดับ 33.8 ล้านบาร์เรล/วัน โดยเป็นไปตามกรอบข้อตกลงในการประชุมที่กรุงอัลเจียร์ส ประเทศแอลจีเรีย ในเดือนก.ย. ทั้งนี้ การลดกำลังการผลิตดังกล่าว จะเป็นการปรับลดกำลังการผลิตของโอเปกเป็นครั้งแรกนับตั้งแต่ปี 2008 และจะเริ่มมีผลบังคับใช้ในเดือนม.ค.2017
ขณะที่ดัชนีเฉลี่ยอุตสาหกรรมดาวโจนส์ปิดเมื่อคืนนี้ (30 พ.ย.) ที่ 19,123.58 จุด เพิ่มขึ้น 1.98 จุด หรือ +0.01%, ดัชนี NASDAQ ปิดที่ 5,323.68 จุด ลดลง 56.24 จุด หรือ -1.05% และดัชนี S&amp;P500 ปิดที่ 2,198.81 จุด ลดลง 5.85 จุด หรือ -0.27%
ส่วนดัชนีตลาดหุ้นไทย (SET) วันนี้ มีแนวโน้มจะได้รับผลดีจากกรณีดังกล่าว โดยคาดว่าจะมีแรงซื้อเข้ามาในหุ้นกลุ่มหลังงาน และกลุ่มที่ได้รับผลดีจากราคาน้ำมันดิบที่ปรับตัวขึ้น
 
นายโมฮัมเหม็ด บิน ซาเลห์ อัล-ซาดา เลขาธิการโอเปก แถลงว่า ประเทศผู้ผลิตน้ำมันนอกกลุ่มโอเปกพร้อมที่จะให้ความร่วมมือกับโอเปกในการปรับลดกำลังการผลิต โดยรัสเซียเตรียมลดการผลิตลง 300,000 บาร์เรล/วัน จากกำลังการผลิตมากกว่า 10 ล้านบาร์เรล/วัน
การประชุมเมื่อวานนี้มีขึ้นเพื่อกำหนดโควตาการผลิตน้ำมันของสมาชิกทั้ง 14 ประเทศของโอเปก หลังจากที่ก่อนหน้านี้ โอเปกได้บรรลุข้อตกลงเบื้องต้นในการประชุมที่กรุงอัลเจียร์สในเดือนก.ย.เพื่อลดกำลังการผลิตโดยรวมสู่ระดับ 32.5 ล้านบาร์เรล/วัน
ทั้งนี้ ในการประชุมเดือนก.ย. ที่ประชุมโอเปกเห็นพ้องกันให้อิหร่าน ลิเบีย และไนจีเรีย ได้รับการยกเว้นจากการปรับลดกำลังการผลิตน้ำมัน เนื่องจากการผลิตน้ำมันของประเทศเหล่านี้ได้รับผลกระทบจากมาตรการคว่ำบาตร และความไม่สงบภายในประเทศ
นอกจากนี้ สัญญาน้ำมันดิบยังได้แรงหนุนหลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐ ลดลง 884,000 บาร์เรล ตรงข้ามกับที่นักวิเคราะห์คาดว่าจะเพิ่มขึ้น 636,000 บาร์เรล